ΚΝ Νασιονάλ

Ιστορία

Η Νασιονάλ αγωνίστηκε για πρώτη φορά στην ιστορία της στην πρώτη κατηγορία του πορτογαλικού ποδοσφαίρου στα μέσα της δεκαετίας του 90', επιστρέφοντας εκ νέου την σεζόν 2002–03. Η επόμενη σεζόν ήταν, δίχως αμφιβολία, η καλύτερη σεζόν στην ιστορία της, καθώς η ομάδα τερμάτισε τέταρτη στην τελική βαθμολογική κατάταξη του πρωταθλήματος, μόλις έναν βαθμό πάνω από την Σπόρτινγκ Κλούμπε ντε Μπράγκα. Εκείνη την σεζόν, τρεις από τους καλύτερούς της παίκτες ήταν οι Πάουλο Ασουνσάο, ένας αμυντικός μέσος, και ο αρχισκόρερ της ομάδας Αντριάνο, ο οποίος πέτυχε συνολικά 19 τέρματα εκείνη την σεζόν. Και οι δυο τους αργότερα μεταπήδησαν στην ΦΚ Πόρτο, ενώ ο τρίτος καλύτερός της παίκτης εκείνης της σεζόν, ο χαφ Μιγκελίτο, κατέληξε στην Σπορτ Λιζμπόα ε Μπενφίκα το 2006.
Η Νασιονάλ έχει, επίσης, σημειώσει μια πορεία ως τα προημιτελικά του εγχώριου κυπέλλου, ενώ αποκλείστηκε στον πρώτο γύρο του Κυπέλλου ΟΥΕΦΑ της σεζόν 2004–05, γνωρίζοντας δύο φορές την ήττα από την ΦΚ Σεβίλλη. Την σεζόν 2006–07, το ίδιο σενάριο επαναλήφθηκε εκ νέου, αυτή την φορά με δύο ήττες από την Ραπίντ Βουκουρεστίου.
Την σεζόν 2008–09, η Νασιονάλ ξεπέρασε, για μια ακόμη φορά, την Μπράγκα καταλαμβάνοντας την τέταρτη θέση της τελικής βαθμολογικής κατάταξης, κυρίως χάρη στον Νενέ, ο οποίος πέτυχε συνολικά 20 γκολ και κατέκτησε το βραβείο του Χρυσού Παπουτσιού. Η ομάδα, έφτασε επίσης στα προημιτελικά του Κυπέλλου Πορτογαλίας, εκείνης της σεζόν, αποκλειόμενη με συνολικό σκορ 5–4 από την Πάσος ντε Φερέιρα, με το καθοριστικό, για την έκβαση της αναμέτρησης, τέρμα να σημειώνεται στο 90ό λεπτό στο Εστάδιο ντα Μαδέιρα.
Η σεζόν 2009–10 ξεκίνησε για τον σύλλογο χωρίς τον Νενέ, ο οποίος είχε πωληθεί, στη διάρκεια της θερινής μεταγραφικής περιόδου, στην ιταλική Κάλιαρι Κάλτσιο για το ποσό-ρεκόρ στην ιστορία του συλλόγου της τάξεως των €4.5 εκατομμυρίων. Τον Αύγουστο του 2009, ωστόσο, η ομάδα κατάφερε να αποκλείσει την, τότε, κάτοχο του Ευρωπαϊκού Σούπερ Καπ, Ζενίτ Αγίας Πετρούπολης για τον τελευταίο προκριματικό γύρο του Γιουρόπα Λιγκ πριν από την φάση των ομίλων της διοργάνωσης. Συγκεκριμένα, μετά την εντός έδρας νίκη με 4–3, ο νεαρός Ρουμπέν Μίκαελ σκόραρε ακόμη ένα τέρμα, με την ομάδα της Μαδέιρα να παίρνει τη νίκη με σκορ 1–0 στη Ρωσία. Για τον επόμενο γύρο, η Νασιονάλ κληρώθηκε με τις Αθλέτικ Μπιλμπάο, Αούστρια Βιέννης και Βέρντερ Βρέμης. Αν και οι Αυστριακοί γνώρισαν την ήττα με σκορ 5–1 στη Μαδέιρα, ωστόσο, οι Πορτογάλοι δεν κατάφεραν να πάρουν την πρόκριση για την φάση νοκ-άουτ της διοργάνωσης.
Επίσης, στις 8 Δεκεμβίου του 2010, ο σύλλογος γιόρτασε την επέτειο των 100 χρόνων από την ίδρυσή του.

Εστάδιο ντα Μαδέιρα

Το Εστάδιο ντα Μαδέιρα, πιο γνωστό ως Choupana, φιλοξενεί τις εντός έδρας αναμετρήσεις της Νασιονάλ. Το σημερινό γήπεδο βρίσκεται πλησίον προπονητικών εγκαταστάσεων, οι οποίες και ανήκουν, επίσης, στον σύλλογο της Μαδέιρα. Η Νασιονάλ έχει, ακόμα, κατασκευάσει ειδικές εγκαταστάσεις για τα τμήματα υποδομής της, στις οποίες έχει δώσει και το όνομα του πλέον γνωστού παίκτη που πέρασε από το δυναμικό της, τον Κριστιάνο Ρονάλντο της Ρεάλ Μαδρίτης. Το γήπεδο ανακαινίστηκε το 2007 με την προσθήκη μιας νέας κερκίδας και την αύξηση της χωρητικότητας, ξεπερνώντας τις 5.000 θέσεις θεατών. Το συνολικό κόστος της ανακαίνισης ανήλθε στα €20 εκατομμύρια.
Στις νέες αυτές εγκαταστάσεις, δεν τοποθετήθηκε κάποια κερκίδα πίσω από τις δύο εστίες, με έναν ψηλό φράχτη να τοποθετείται στη θέση τους. Στα μέσα του 2007, η ονομασία του γηπέδου άλλαξε σε Εστάδιο ντα Μαδέιρα, λόγω της αρτιότητας των αθλητικών εγκαταστάσεων που διέθετε.

Αντιπαλότητα

Η Νασιονάλ έχει μεγάλη αντιπαλότητα με την γειτονική της στην νήσο της Μαδέιρα, Κλουμπ Σπορ Μαρίτιμο. Από ιστορικής άποψης, η Μαρίτιμο υπερτερούσε της Νασιονάλ τα πρώτα χρόνια, αποτελώντας και την πρώτη από τις δύο που έφτασε στην πρόκριση για τις ευρωπαϊκές διοργανώσεις. Η Νασιονάλ, ωστόσο, κατάφερε να αναρριχηθεί στην βαθμολογία της ΟΥΕΦΑ, τερματίζοντας δύο φορές τέταρτη και μία πέμπτη στη διάρκεια της δεκαετίας του 2000, για το πορτογαλικό πρωτάθλημα.
Το Ντέρμπι της Μαδέιρα συνδέεται τις περισσότερες φορές με τις κοινωνικές και πολιτισμικές αντιθέσεις μεταξύ των φίλων των δύο συλλόγων. Οι φίλοι της Μαδέιρα, ήταν εκπρόσωποι ανώτερων κοινωνικών τάξεων από αυτούς της Μαρίτιμο, ενώ επρόκειτο κυρίως για λομπίστες που εργάζονταν με στόχο τον εκσυγχρονισμό και την ανάπτυξη της νήσου της Μαδέιρα, όμως οι, προερχόμενοι από την εργατική τάξη, φίλοι της Μαρίτιμο προτιμούσαν την διατήρηση του νησιού στην αρχική του κατάσταση. Αυτό δεν βοήθησε παρά μόνο στο να μεγαλώσει το μίσος και η αντιπαλότητα μεταξύ των δύο συλλόγων.
Η συγκεκριμένη αντιπαλότητα αυξήθηκε ιδιαιτέρως όταν ο Ρονάλντο απέρριψε πρόταση από την Μαρίτιμο για να αγωνιστεί για λογαριασμό της Νασιονάλ, όπου ο νονός του ήταν μέλος του διοικητικού συμβουλίου του συλλόγου.

Περισσότερες συμμετοχές

Ως τις 24 Μαΐου 2012. Αγώνες για επίσημες διοργανώσεις, αναμετρήσεις για επαγγελματικό επίπεδο, αλλά και οι εμφανίσεις ως αλλαγή συνυπολογίζονται στο σύνολο.

Περισσότερα τέρματα

Ως τις 24 Μαΐου 2012. Αγώνες για επίσημες διοργανώσεις, αναμετρήσεις για επαγγελματικό επίπεδο, αλλά και οι εμφανίσεις ως αλλαγή συνυπολογίζονται στο σύνολο.